हालांकि, बीसीसीआई के अंदर श्रीनिवासन की जगह अंतरिम अध्यक्ष नियुक्त करने की तैयारियां भी हैं। इसके लिए भाजपा के वरिष्ठ नेता एवं बीसीसीआई के उपाध्यक्ष अरुण जेटली का नाम भी चल रहा है। लेकिन, दूसरी लॉबी बीसीसीआई के पूर्व प्रमुख शशांक मनोहर के लिए लॉबिंग कर रही है। इस मामले में दलीय राजनीति ने भी जोर-अजमाइश तेज कर दी है। भाजपा के पूर्व अध्यक्ष मुरली मनोहर जोशी ने कह दिया है कि श्रीनिवासन को तुरंत इस्तीफा दे देना चाहिए। क्योंकि, देरी करेंगे तो उन्हीं की फजीहत होगी। आईपीएल के पूर्व कमिश्नर ललित मोदी ने लंदन में बैठकर श्रीनिवासन के खिलाफ जमकर ‘बैटिंग’ शुरू कर दी है। उन्होंने ट्विीटर पर लिखा, ‘फिक्सिंग मामले में सिस्टम का जहर नहीं निकला, तो क्रिकेट बर्बाद होगा।’